Uredba Sveta (ES) št. 312/2002

z dne 18. februarja 2002

o uvedbi dokončnih protidampinških dajatev pri uvozu določenih magnetnih diskov (3,5-palčnih disket) s poreklom iz Japonske in Ljudske republike Kitajske in o zaključku postopka v zvezi z uvozom 3,5-palčnih disket s poreklom iz Tajvana

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti [1], in zlasti člena 11(2) Uredbe,

ob upoštevanju predloga, ki ga je Komisija predložila po posvetovanju s svetovalnim odborom,

ob upoštevanja naslednjega:

A. POSTOPEK

1. Prejšnje preiskave, ki so vključevale Japonsko, Tajvan in Ljudsko republiko Kitajsko

(1) Z Uredbo (EGS) št. 2861/93 [2] je Svet uvedel dokončne protidampinške ukrepe za uvoz v Skupnost določenih magnetnih diskov (3,5-palčne diskete) s poreklom iz Japonske, Tajvana in Ljudske republike Kitajske.

2. Povezane preiskave

(2) Dokončne protidampinške dajatve so bile uvedene tudi na uvoz 3,5-palčnih disket s poreklom iz Hongkonga in Republike Koreje [3] ter Indonezije [4].

Ukrepi glede Hongkonga in Republike Koreje so predmet pregleda ki se je začel septembra 1999 [5].

(3) Ukrepi glede Malezije, Mehike in Združenih držav Amerike so prenehali veljati 14. aprila 2001 [6].

3. Zahteva za pregled

(4) Po objavi uradnega obvestila o bližajočem se izteku veljavnosti protidampinških ukrepov, ki se uporabljajo za uvoz 3,5-palčnih disket s poreklom iz Japonske, Tajvana in Ljudske republike Kitajske [7], je Komisija julija 1998 prejela zahtevo za pregled teh ukrepov v skladu s členom 11(2) Uredbe Sveta (ES) št. 384/96 ("osnovna uredba").

Zahtevo je vložil Odbor evropskih proizvajalcev disket (Diskma) v imenu proizvajalcev, katerih skupna proizvodnja predstavlja velik delež celotne proizvodnje Skupnosti zadevnega izdelka.

(5) Zahteva je temeljila na podlagi, da bi iztek veljavnosti ukrepov verjetno lahko povzročil nadaljevanje ali ponovitev dampinga in škode industriji Skupnosti. Komisija je po posvetovanju s svetovalnim odborom odločila, da obstaja dovolj dokazov za začetek pregleda, in je sprožila ta pregled [8] v skladu s členom 11(2) osnovne uredbe.

4. Preiskava

(6) Komisija je o začetku preiskave uradno obvestila pet proizvajalcev Skupnosti, ki podpirajo zahtevo, izvozne proizvajalce in uvoznike, za katere je znano, da jih to zadeva, kot tudi predstavnike izvoznih držav pri čemer je neposredno zadevnim strankam dala možnost, da pisno predložijo svoja stališča in zahtevajo zaslišanje.

(7) Komisija je poslala vprašalnike vsem strankam, za katere je znano, da jih to zadeva, in prejela popolne odgovore od dveh proizvajalcev Skupnosti, enega tajvanskega izvoznega proizvajalca in kitajskega proizvajalca, njegovega povezanega izvoznika v Hongkongu ter njegovega povezanega uvoznika v Združenem Kraljestvu.

(8) Komisija je vprašalnike poslala tudi številnim gospodarskim subjektom, za katere se razume, da so ali zastopajo kupce in uvoznike 3,5-palčnih disket v Skupnosti..

(9) Komisija je poiskala in preverila vse po njenem mnenju potrebne informacije, da bi ugotovila ali obstaja verjetnost nadaljevanja ali ponovitve dampinga in škode in ali bi ohranjanje teh ukrepov škodovalo interesu Skupnosti.

Preveritveni obiski so bili izvedeni v prostorih naslednjih podjetij:

Izvozni proizvajalci

(a) Izvozni proizvajalec v Tajvanu:

CIS Technology Inc., Taipei Hsien, Tajvan;

(b) Izvozni proizvajalec v Ljudski republiki Kitajski/Hongkongu:

Hanny Zhuhai Ltd, Kowloon, Hongkong (povezani izvoznik proizvajalca Hanny Magnetics (Zhuhai) Ltd., provinca Guangdong, Ljudska republika Kitajska) in njegov povezani uvoznik Memtek Products Europe Ltd, Harmondsworth, ZK.

Proizvajalci Skupnosti:

Computer Support Italcard s.r.L, Milan, Italija;

Sentinel N.V., Bodem, Belgija.

(10) Preiskava, ki je preučevala verjetnost nadaljevanja in ponovitve dampinga, je potekala od 1. oktobra 1997 do 30. septembra 1998 ("obdobje preiskave"). Preučevanje položaja trga Skupnosti za 3,5-palčne diskete je potekalo od leta 1994 do konca obdobja preiskave ("obdobje analize").

(11) Vse zadevne stranke so bile obveščene o bistvenih dejstvih in premislekih, na podlagi katerih se je nameravala priporočiti ohranitev obstoječih ukrepov za Japonsko in Ljudsko republiko Kitajsko in konec postopka v zvezi s Tajvanom. Komisija je po teh razkritjih prejela stališča od dveh zainteresiranih strank Pripombe teh strank so bile upoštevane in kjer je bilo primerno, so bile ugotovitve ustrezno spremenjene.

B. OBRAVNAVANI IZDELEK IN PODOBEN IZDELEK

1. Obravnavani izdelek

(12) Obravnavani izdelek (3,5-palčne diskete) se uporablja za zapis in shranjevanje kodiranih digitalnih računalniških informacij, ki spadajo pod oznako KN ex85232090, z izjemo 3,5-palčnih disket na podlagi tehnologije optičnega nepretrganega servo sledenja oziroma tehnologije magnetnega servo sledenja z zmogljivostjo 120 MB ali več.

(13) Na razpolago so bili različni tipi zadevnih 3,5-palčnih disket, odvisno od različnih dejavnikov, med drugim tudi njihove zmogljivosti, formatiranja, stopnje potrdila (ta ukrep se uporablja za preskušanje delovanja diskete) in načinov trženja, namreč ali se prodajajo kot proizvodi z zaščitnim znakom (ponavadi v škatlah z 10 disketami) ali nepakirano. Kljub obstoju različnih tipov 3,5-palčnih disket, se njihove osnovne fizične značilnosti in tehnologija niso bistveno razlikovale. Vsi so pokazali visoko stopnjo medsebojne izmenljivosti.

Na podlagi tega je treba 3,5-palčne diskete, kot so opredeljene zgoraj, šteti za en proizvod.

2. Podoben izdelek

(14) Različni tipi 3,5-palčnih disket, kakor so opredeljeni zgoraj, ki se proizvajajo in prodajajo v Skupnosti ali se proizvajajo v zadevnih državah in izvažajo v Skupnost, uporabljajo isto osnovno tehnologijo, podobni so si v svojih osnovnih fizičnih značilnostih in tehnologiji ter kažejo visoko stopnjo medsebojne izmenljivosti. Vse te 3,5-palčne diskete je torej treba šteti za podoben izdelek v smislu člena 1(4) osnovne uredbe.

C. VERJETNOST NADALJEVANJA DAMPINGA

1. Uvodne opombe

(15) Opozoriti bi bilo treba, da je uvoz iz zadevnih držav v obdobju preiskave predstavljal samo del količin, ki so bile izvožene v obdobju prvotne preiskave (1. april 1990 - 31. marec 1991), približno 10 % v primeru Ljudske republike Kitajske in Tajvana ter manj kot 1 % v primeru Japonske.

2. Japonska

(16) Tri podjetja od petih, navedenih v zahtevi po pregledu, so izjavila, da so prenehala s proizvodnjo ali prodajo zadevnega proizvoda Skupnosti. Ostali dve podjetji nista odgovorili na vprašalnik Komisije, na podlagi njunih posameznih podatkov pa ni bilo mogoče ugotoviti, ali se ukvarjata z dampingom. Komisija ni želela nagraditi nesodelovanja, zato je ugotovitve v zvezi z Japonsko sprejela na podlagi razpoložljivih dejstev v skladu s členom 18 osnovne uredbe; v tem primeru so bili to dokazi, ki jih je predložil vlagatelj. Opozoriti bi bilo treba, da so bile informacije vsebovane v zahtevi za pregled najboljše dostopne informacije. Podatkov Statističnega urada Evropskih skupnosti ni bilo mogoče uporabiti za računanje dampinga, ker zadevni proizvod zajema samo del oznake KN. V zahtevi za pregled se je stopnja dampinga ugotovila na podlagi primerjave med konstruiranimi normalnimi vrednostmi (proizvodni stroški plus razumen znesek za prodajne, splošne in upravne stroške ter za dobiček) in konstruiranimi izvoznimi cenami (franko cene prvim nepovezanim strankam, zmanjšano za odbitke, ki so odražali stroške in dobičke uvoznikov). Na tej podlagi je in brez kakršnega koli odbitka za protidampinške dajatve, je stopnja dampinga znašala med 5 in 10 %.

3. Tajvan

(17) Opozoriti je treba, da je neko podjetje v Tajvanu odgovorilo na vprašalnik. To podjetje je pokrivalo praktično ves izvoz zadevnega proizvoda v Skupnost v obdobju preiskave, kar je znašalo skoraj tri milijone enot. Upoštevati je bilo treba ključne dogodke, ki so se zgodili po obdobju preiskave. Dejstvo je, da je med preiskavo podjetje z zaprtjem svojega Oddelka za proizvodnjo nosilcev za shranjevanje podatkov ustavilo proizvodnjo 3,5-palčnih disket. To se je štelo za očitno, nesporno in trajno dejanje, s katerim ni mogoče manipulirati, pri čemer ga zainteresirane stranke niso izvedle načrtno. Ker je sodelujoče podjetje, ki je pokrivalo praktično ves izvoz 3,5-palčnih disket v Skupnost, v obdobju preiskave prenehalo s proizvodnjo zadevnega izdelka, je bilo treba upoštevati, da je kakršno koli ocenjevanje možnosti za nadaljevanje dampinga v obdobju preiskave brez smisla.

4. Ljudska republika Kitajska

(a) Splošno

(18) Opozoriti je treba, da je neko podjetje v Ljudski republiki Kitajski odgovorilo na vprašalnik. To podjetje je pokrivalo praktično ves izvoz zadevnega izdelka v Skupnost v obdobju preiskave, kar je znašalo skoraj dva milijona enot.

(b) Normalna vrednost

(19) Kot pri prvotni preiskavi je bil Tajvan predlagan kot ustrezna država s tržnim gospodarstvom za ugotavljanje normalne vrednosti za Ljudsko republiko Kitajsko, v skladu s členom 2(7)(a) osnovne uredbe. Zainteresirane stranke so bile pozvane k podaji pripomb na to odločitev. Edini sodelujoči proizvajalec iz Ljudske republike Kitajske je ugovarjal temu, da je primerljiva država sploh morala biti izbrana, in trdil, da bi bilo treba normalno vrednost namesto tega izračunati na podlagi njegovih proizvodnih stroškov v Ljudski republiki Kitajski. Trdil je, da izpolnjuje vsa merila iz člena 2(7)(c) osnovne uredbe.

Ta zahteva ni mogla biti sprejeta, ker je skladno s pregledi na podlagi člena 11(2) osnovne uredbe treba ukrepe ohraniti ali odpraviti, ne sme pa se jih spremeniti. Sklicuje se tudi na ugotovitve v zvezi z verjetnostjo ponovitve dampinga. Podjetje je bilo obveščeno, da lahko zahteva status tržnega gospodarstva v smislu zahtevka za pregled na podlagi člena 11(3) osnovne uredbe. Vendar je podjetje to odklonilo.

(20) Komisija se je odločila uporabiti Tajvan kot podlago za ugotavljanje normalne vrednosti za Ljudsko republiko Kitajsko, ker ni bila predlagana nobena druga primerljiva država. Poleg tega je bil Tajvan upoštevan kot ustrezen in ne nesprejemljiv trg že v času prvotne preiskave.

(21) Za vse tipe 3,5-palčnih disket z izjemo ene, ki jih izvaža sodelujoči kitajski izvozni proizvajalec, se je normalna vrednost izračunala s sklicevanjem na reprezentativne cene domače prodaje neodvisnim strankam.

Za nek tip 3,5-palčnih disket, za katerega se ni moglo najti nobene primerljive domače prodaje v primerljivi državi, pa je bilo treba normalno vrednost konstruirati na podlagi člena 2(3) osnovne uredbe. Konstruirana normalna vrednost je bila izračunana na podlagi stroškov proizvodnje enakega tipa, ki jo proizvaja sodelujoči tajvanski izvozni proizvajalec, vključno s sprejemljivim zneskom za prodajne, splošne in upravne stroške ter za dobiček.

(c) Izvozne cene

(22) Ker je bil izvoz namenjen k povezanemu uvozniku v Skupnosti, se je izvozne cene konstruiralo na podlagi cene, po kateri se je zadevni izdelek prvič prodal samostojnemu kupcu v Skupnosti, v skladu s členom 2(9) osnovne uredbe. Da bi se določilo zanesljive izvozne cene, so bili uvedeni popravki za stroške, nastale med uvozom in nadaljnjo prodajo, in za nastali dobiček. Ti popravki so vključevali prevozne, zavarovalne stroške, stroške pretovarjanja in druge zadevne stroške v Skupnosti in carine. Odbilo se je tudi prodajne, splošne in upravne stroške v zvezi z zadevnim izdelkom, ki jih je imel povezani uvoznik, in razumno stopnjo dobička. Ker je bilo ugotovljeno, da finančna poročila odvisnega uvoznika niso odražala finančnih stroškov v zvezi s trgovino 3,5-palčnih disket, se je te stroške računalo kot odstotek končne prodajne cene zadevnega proizvoda in se jih ustrezno odbilo. Uveden je bil dodaten popravek, ki upošteva prodajne stroške in stroške trženja, ki jih je naredilo hčerinsko podjetje povezanega uvoznika, vključenega v prodajo zadevnega izdelka v Skupnosti.

(d) Primerjava

(23) Za vsak tip izdelka se je primerjalo normalno vrednost in izvozne cene. Skladno s členom 2(10) osnovne uredbe se je v obliki popravkov ustrezno upoštevalo razlike v dejavnikih, za katere se je trdilo in dokazalo, da vplivajo na cene in primerljivost cen. Odobreni so bili odbitki za razlike v fizičnih značilnostih, popustih, stroških prevoza, zavarovanja, pretovarjanja in drugih zadevnih stroških zunaj Skupnosti ter za embaliranje. Popravek zaradi različnih fizičnih značilnosti je odražal dejstvo, da so bili nekateri tipi 3,5-palčnih disket, ki so jih prodajali kitajski izvozni proizvajalci, formatirani, medtem ko podobni tipi, ki so jih prodajali na tajvanskem trgu, niso imeli te značilnosti.

(e) Stopnja dampinga

(24) Ugotovljeno je bilo, da obstaja vzorec izvoznih cen, ki se občutno razlikuje od regije do regije: v eni državi članici se je prodaja samostojnim strankam, ki je znašala skoraj polovico skupne prodaje, izvajala po cenah, ki so bile dosledno višje od cen prodaje samostojnim strankam v vseh drugih državah članicah. Ker v teh okoliščinah uporaba metode povprečja na povprečje za računanje stopnje dampinga ni odražala polne stopnje dampinga, se je štelo za primerno, da se tehtano povprečno normalno vrednost po tipu primerja s cenami vseh posameznih izvoznih transakcij v Skupnost, v skladu s členom 2(11) osnovne uredbe.

(25) Primerjava je pokazala obstoj stopnje dampinga med 5 % in 10 %, pri čemer je bila stopnja dampinga enaka znesku, s katerim je normalna vrednost presegla izvozno ceno, izraženo kot odstotek uvozne cene CIF na meji Skupnosti, brez plačila dajatev.

5. Zaključek

(26) Zgornje ugotovitve kažejo obstoj nadaljevanja dampinga za uvoz 3,5-palčnih disket s poreklom iz Japonske in Ljudske republike Kitajske, čeprav je bil obseg uvoza, na podlagi katerega je prišlo do tega sklepa, majhen. V primeru Tajvana se damping ne nadaljuje.

D. VERJETNOST PONOVITVE DAMPINGA

1. Uvoz iz Japonske in Ljudske republike Kitajske

(27) Uvoz iz Japonske in Ljudske republike Kitajske je v obdobju, ki ga zajema prvotna preiskava, znašal približno 130 milijonov enot in je skupno pokrival 30 % dejanske potrošnje Skupnosti. Uvoz s poreklom iz Japonske je znašal približno tri četrtine skupnega uvoza iz teh dveh držav.

(28) Uvoz iz obeh držav je po uvedbi ukrepov leta 1993 strmo padel, tako da je že leta 1995 skupno znašal približno 10 milijonov enot. Glede na zaključek o nadaljevanju dampinga v zvezi z uvozom s poreklom iz Japonske in Ljudske republike Kitajske se je štelo za primerno preučiti tudi verjetnost ponovitve dampinga, namreč verjetnost povečanih količin uvoza po dampinških cenah s poreklom teh dveh držav.

2. Neizkoriščene proizvodne zmogljivosti na Japonskem in v Ljudski republiki Kitajski

(29) Dve japonski podjetji od treh, ki so se odzvala, sta izjavili, da sta opustili proizvodnjo zadevnega proizvoda. Tretje japonsko podjetje, ki je proizvajalo zadevni proizvod, vendar ga v obdobju preiskave ni izvažalo v Skupnost, je trdilo, da nima neizkoriščenih proizvodnih zmogljivosti. Ostali dve podjetji, navedeni v zahtevku, nista na nikakršen način odgovorili na vprašalnik. Predpostavilo se je torej, da imata mogoče ti dve podjetji na razpolago neizkoriščene proizvodne zmogljivosti.

(30) Edini sodelujoči kitajski izvozni proizvajalec je zmanjšal proizvodnjo med letom 1995 in obdobjem preiskave za skoraj 50 %. Vendar dokazi kažejo, da ima veliko neizkoriščenih proizvodnih zmogljivosti.

3. Cene Japonske in Ljudske republike Kitajske za druge trge tretjih držav

(31) V obdobju preiskave je edini sodelujoči kitajski izvozni proizvajalec izvajal prodajo državam, ki niso članice Evropske unije, po povprečnih cenah, ki so bile bistveno nižje od tistih za trg Skupnosti. Noben od japonskih izvoznih proizvajalcev v zvezi s tem ni predložil nikakršnih informacij.

4. Verjeten učinek, ki ga bo imel iztek ukrepov na Japonsko in Ljudsko republiko Kitajsko

(32) Kot je prikazano zgoraj, je izračun dampinga temeljil na relativno nizkem obsegu izvoza v Skupnost. Smiselno je domnevati, da bo iztek ukrepov vodil k nižjim cenam za japonske in kitajske diskete ob dobavi končnim strankam, pri čemer se bodo količine verjetno povečale.

(33) Sodelovanje Japonske je bilo slabo tako pri prvotni preiskavi kot tudi pri sedanjem pregledu zaradi izteka ukrepa. Kot je navedeno v uvodni izjavi 16, dve podjetji, s katerima se je stopilo v stik, sploh nista odgovorili na vprašalnik, čeprav sta na trgu za 3,5-palčne diskete še vedno dejavni. V teh okoliščinah je bilo na podlagi člena 18 osnovne uredbe ugotovljeno, da neizkoriščena proizvodnja zmogljivost verjetno obstaja in bi se lahko izkoristila, če bi dopustili, da protidampinškim ukrepom poteče veljavnost. Na podlagi navedenega je povečan izvoz po dampinških cenah verjeten.

(34) Ker ima Ljudska republika Kitajska veliko neizkoriščenih proizvodnih zmogljivosti in so bile povprečne izvozne cene za države, ki niso članice Evropske unije, v obdobju preiskave občutno nižje od cen za trg Skupnosti, se lahko pričakuje, da bi se v primeru odprave ukrepov velik delež prodaje, ki se sedaj izvaja na domačem trgu, ali se izvaža v države, ki niso članice Evropske unije, ponovno usmeril na trg Skupnosti po dampinških cenah.

5. Verjeten učinek, ki ga bo imel iztek ukrepov na Tajvan

(35) Ker je edino podjetje, ki je pokrivalo praktično ves izvoz zadevnega izdelka v Skupnost v obdobju preiskave, prenehalo s proizvodnjo 3,5-palčnih disket, ne obstaja verjetnost ponovitve dampinga iz tega podjetja.

(36) Industrija Skupnosti je trdila, da sta dva druga tajvanska proizvajalca palčnih disket še vedno dejavna na tem področju in da bi ti dve podjetji, ki nista sodelovali pri preiskavi, po dampinških cenah izvažali velike količine 3,5-palčnih disket, če se ukrepi za Tajvan odpravijo.

(37) Trditev je bila zavrnjena, ker niso nikoli našli nobenega dokaza, da sta mogoče ti dve nesodelujoči podjetji izvažali 3,5-palčne diskete v Skupnost v obdobju preiskave ali drugih nedavnih obdobjih. Ker se lahko šteje, da je izvoz v Skupnost v nedavnih obdobjih izvajal izključno tajvanski sodelujoči proizvajalec, ki je prenehal s proizvodnjo, se tudi za dampinške dejavnosti v zvezi s 3,5-palčnimi disketami lahko šteje, da so prenehale. Poleg tega je večje od tistih dveh podjetij, ki jih v svoji trditvi navaja industrija Skupnosti, odprlo hčerinsko podjetje v Skupnosti, ki je popolnoma v njeni lasti in proizvaja 3,5-palčne diskete, in ima zato malo ali sploh nobenih razlogov za ponovno izvajanje izvoza zadevnega izdelka v Skupnost.

6. Zaključki

(38) Preiskava je pokazala, da se izvoz iz Japonske in Ljudske republike Kitajske še vedno izvaja po dampinških cenah. Nič ne nakazuje, da bi se to spremenilo, če bi se ukrepe odpravilo.. Poleg tega se je ugotovilo, da bi se sedaj zanemarljiva količina dampinškega uvoza verjetno občutno povečala, ob izteku ukrepov, ker bi možna odprava ukrepov in velike neizkoriščene zmogljivosti verjetno povzročile nižje cene pri nadaljnji prodaji ter povečale količino prodaje in tržne deleže. Ugotovljeno je torej bilo, da če bi bili ukrepi odpravljeni, bi se uvoz s poreklom iz Japonske in Ljudske republike Kitajske še naprej izvajal po dampinških cenah, pri čemer obstaja tudi verjetnost, da bi se občutno povečal obseg takega uvoza.

(39) V zvezi s Tajvanom, kjer sedaj ni dampinškega izvoza, je preiskava presodila, da zgolj dejstvo, da v državi obstajata dva druga proizvajalca zadevnega proizvoda, ne pomeni, da bosta ta dva tajvanska proizvajalca verjetno začela po dampinških cenah izvažati v Skupnost. Ugotovljeno je torej bilo, da sedaj ni večje nevarnosti ponovitve dampinga v Tajvanu.

E. OPREDELITEV INDUSTRIJE SKUPNOSTI

(40) Skupnosti 3,5-palčne diskete proizvajajo:

- dva proizvajalca Skupnosti, ki sta v celoti sodelovala s Komisijo pri preiskavi,

- trije drugi proizvajalci, ki so podpirali zahtevek,

- drugi gospodarski subjekti, povezani z japonskimi, tajvanskimi in kitajskimi izvozniki.

(41) Kot pri prejšnjih postopkih se je tudi tu ugotovilo, da bi bila ocena položaja industrije Skupnosti izkrivljena, če se iz opredelitve "proizvodnje Skupnosti" ne izključi proizvajalcev Skupnosti, ki so povezani s tistimi proizvajalci iz držav iz predhodnega postopka, za katere se je ugotovilo, da se ukvarjajo z dampingom zadevnega izdelka in povzročajo materialno škodo vlagatelju. Zato je bila proizvodnja gospodarskih subjektov, ki so povezani s proizvajalci v zadevnih državah, izključena iz opredelitve "proizvodnje Skupnosti".

(42) Proizvodnjo Skupnosti v smislu člena 4(1) osnovne uredbe torej sestavljajo proizvodnja dveh sodelujočih proizvajalcev Skupnosti in proizvodnja treh drugih proizvajalcev, ki podpirajo pritožbo.

(43) Med izvajanjem postopka je kitajski izvozni proizvajalec predložil svoje stališče z domnevo, da proizvodi, ki jih izdelujeta dva sodelujoča proizvajalca Skupnosti, ne zadovoljujejo določb pravil o poreklu, ki jih je uvedla sama Skupnost, kot so določena v členu 24 Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti [9] in nadalje opredeljena z določbami Uredbe (ES) št. 12/97 [10], in torej ne morejo biti vključeni v proizvodnjo Skupnosti.

(44) Trditev je bila zavrnjena, ker je preiskava odkrila, da so 3,5-palčne diskete, ki sta jih proizvajala ta dva proizvajalca Skupnosti, proizvedene večinoma iz komponent, ki prihajajo iz Skupnosti. Poleg tega sta ta dva proizvajalca zelo pomembna za proizvodni proces, ker se sedeža njunih podjetij in vsa njuna središča za raziskave in razvoj nahajajo v Skupnosti, njune 3,5-palčne diskete pa imajo poreklo v Skupnosti v skladu s carinskim zakonikom Skupnosti.

(45) Ta podlagi zgoraj navedenega in ker sodelujoči proizvajalci Skupnosti predstavljajo znaten del proizvodnje Skupnosti, v tem primeru več kot 75 %, se torej šteje, da ti proizvajalci sestavljajo industrijo Skupnosti v smislu člena 4(1) in člena 5(4) osnovne uredbe. V nadaljnjem besedilu so ti proizvajalci ,"industrija Skupnosti".

F. TRG SKUPNOSTI ZA 3,5-PALČNE DISKETE

1. Splošno

(46) Trg za 3,5-palčne diskete je v zreli fazi in ga trenutno zaznamuje upadanje povpraševanja. Drugi proizvodi, kot so Zip™ nosilci, drugi nosilci z veliko zmogljivostjo, kot so HiFD-i in optično-magnetni nosilci za shranjevanje podatkov, kot so CD-romi, postopoma vstopajo na trg, ki ga zasedajo 3,5-palčne diskete. Glede na veliko bazo osebnih računalnikov z vgrajenimi disketnimi pogoni za 3,5-palčne diskete pa je vseeno jasno, da bo v Skupnosti še vedno rasla potreba po teh disketah. Poleg tega glede na nedavne tržne raziskave večina proizvajalcev osebnih računalnikov še vedno vključuje disketne pogone za 3,5-palčne diskete v osnovno zgradbo svojih računalnikov. Ocenjeno je, da bo do leta 2002 v Skupnosti 38 milijonov disketnih pogonov za 3,5-palčne diskete. Trg Skupnosti za diskete bo torej ohranil pomemben delež.

2. Potrošnja 3,5-palčnih disket na trgu Skupnosti

(47) Podatki o potrošnji v Skupnosti temeljijo na informaciji vsebovani v zahtevku, na preverjenih podatkih o proizvodnji in prodaji, ki jih predloži industrija Skupnosti, ter na podatkih o obsegu uvoza, ki jih predloži Statistični urad Evropske skupnosti. Ti podatki so omogočili razumno ocenitev potrošnje zadevnega izdelka v Skupnosti.

Na podlagi teh podatkov je skupna potrošnja v Skupnosti v analiziranem obdobju ves čas padala, od 1400 milijonov enot (1994) na 1300 milijonov enot (1995), 1100 milijonov enot (1996), 1000 milijonov enot (1997) in nato v obdobju preiskave na 900 milijonov enot, kar pomeni, da je v analiziranem obdobju padla za 36 %.

3. Uvoz iz zadevnih držav

(a) Splošna opomba

(48) Glede na ugotovitev, da v Tajvanu nadaljevanje ali ponovitev dampinga v prihodnosti ni verjetno, za Tajvan niso preučili verjetnosti nadaljevanja ali ponovitve škode, povezane z uvozom s poreklom iz te države.

(b) Obseg, tržni delež in cene uvoza iz Japonske in Ljudske republike Kitajske

(49) Zaradi pomanjkanja sodelovanja se je za oceno obsega uvoza uporabilo informacije iz Statističnega urada Evropskih skupnosti. Kot je navedeno zgoraj, je zadevni izdelek samo del postavke KN in ocena se je zato morala narediti na podlagi podrobnih podatkov o carinjenju.

(50) Količina uvoza iz Japonske in Ljudske republike Kitajske je v analiziranem obdobju ves čas padala, od 11 milijonov enot leta 1995 na 2,6 milijonov enot v obdobju preiskave. Skupni tržni delež obeh teh uvozov je padel od 0,8 % leta 1995 na 0,3 % v obdobju preiskave.

Uvoz v Skupnost (milijoni enot) | 1995 | 1996 | 1997 | Obdobje preiskave |

Uvoz iz Japonske | 4,86 | 1,695 | 1,390 | 0,655 |

Tržni delež Japonske | 0,37 % | 0,15 % | 0,14 % | 0,07 % |

Uvoz iz Ljudske republike Kitajske | 6,090 | 2,065 | 5,835 | 1,915 |

Tržni delež Ljudske republike Kitajske | 0,47 % | 0,19 % | 0,58 % | 0,22 % |

Skupni uvoz iz Japonske in Ljudske republike Kitajske | 10,95 | 3,76 | 7,225 | 2,570 |

Indeks 1995 = 100 | 100 | 34 | 66 | 23 |

Skupni tržni delež Japonske in Ljudske republike Kitajske | 0,84 % | 0,34 % | 0,72 % | 0,29 % |

(c) Uvoz, prijavljen, kot da ima poreklo v Macau

(51) Upoštevati je treba, da je bilo leta 1995 v Skupnost uvoženo 200 milijonov enot, ki so domnevno imele poreklo v Macau. Vendar se je po preiskavi službe Komisije za boj proti prevaram ta trgovina leta 1996 ustavila, ker je preiskava dokazala, da so bile te diskete kitajskega ali tajvanskega porekla. Protidampinške dajatve na ta uvoz so bile pobrane retroaktivno [11].

4. Gibanje cen izvoznih proizvajalcev

(52) Gibanje cen uvoza 3,5-palčnih disket iz Ljudske republike Kitajske je prikazano v naslednji preglednici.

Vir:

Statistični urad Evropskih skupnosti.

(ECU na enoto) |

Povprečna cena uvoza | 1995 | 1996 | 1997 | Obdobje preiskave |

Uvoz iz Ljudske republike Kitajske | 0,330 | 0,135 | 0,119 | 0,146 |

(53) Primerjava cen dampinškega uvoza s poreklom iz Ljudske republike Kitajske je bila opravljena s primerjanjem njegovih prodajnih cen CIF, ugotovljenih, kot je opisano v uvodni izjavi 23, s tehtanimi povprečnimi cenami franko tovarna industrije Skupnosti. Primerjava je bila narejena za iste tipe uvoženega izdelka (diskete z veliko gostoto, dvojno gostoto, nepakirane ali pakirane, isto stopnjo potrdila, formatirane ali neformatirane). Primerjava je na podlagi tehtanega povprečja pokazala, da so bile cene uvoza s poreklom iz Ljudske republike Kitajske več kot 20 % nižje od cen prodaje industrije Skupnosti v obdobju preiskave.

(54) Ker noben proizvajalec iz Japonske ni sodeloval pri sedanji preiskavi, so bile edine dostopne cene za Japonsko cene Statističnega urada Evropske skupnosti ali navedbe cen, navedene v zahtevi za pregled,. Raven cen iz Statističnega urada Evropskih skupnosti se zdi zelo visoka v primerjavi z uvozom iz Ljudske republike Kitajske (0,718 ECU/enoto). Treba pa bi bilo opozoriti, da se podatki o cenah iz Statističnega urada Evropskih skupnosti nanašajo na skupino proizvodov, ki vključuje tudi dražje visoko zmogljive diskete, ki so bile po pregledu, ki se je končal leta 1999, izključene iz področja uporabe ukrepov. Cen, pridobljenih iz tega vira, torej ni bilo mogoče smiselno primerjati. Navedbe cen pa so pokazale, da so cene za japonske izdelke podobne cenam industrije Skupnosti.

5. Položaj industrije Skupnosti

(a) Proizvodnja, zmogljivost in izkoriščenost zmogljivosti

(55) Podatki o proizvodnji, proizvodnih zmogljivostih in izkoriščenosti zmogljivosti industrije Skupnosti so v naslednji preglednici:

| 1994 | 1995 | 1996 | 1997 | Obdobje preiskave |

Proizvodnja v milijonih enot | 185 | 218 | 201 | 182 | 174 |

Indeks 1995 = 100 | 100 | 118 | 109 | 98 | 94 |

Zmogljivost v milijonih enot | 201 | 223 | 261 | 222 | 222 |

Indeks 1995 = 100 | 100 | 111 | 130 | 110 | 110 |

Izkoriščenost zmogljivosti | 92 % | 98 % | 77 % | 82 % | 79 % |

(b) Prodaja, tržni deleži in cene

(56) Podatki o prodaji na trgu Skupnosti nepovezanim strankam, tržnem deležu in cenah industrije Skupnosti so v naslednji preglednici:

| 1994 | 1995 | 1996 | 1997 | Obdobje preiskave |

Prodaja v milijonih enot | 175 | 211 | 200 | 178 | 168 |

Indeks 1995 = 100 | 100 | 121 | 114 | 102 | 96 |

Tržni delež | 12,5 % | 16,2 % | 18,2 % | 17,8 % | 18,7 % |

Povprečna cena na enoto (eku) | 0,3217 | 0,2503 | 0,2056 | 0,1799 | 0,1511 |

Indeks 1995 = 100 | 100 | 78 | 64 | 56 | 47 |

(57) Tržni delež industrije Skupnosti se je med letoma 1994 in 1995 povečal za 3,7 odstotnih točk in za dodatni dve odstotni točki med letoma 1995 in 1996. Po letu 1996 se relativno ni več veliko spreminjal. Cene so med letom 1994 in obdobjem preiskave padle za 53 %.

(c) Zaloge

(58) Zaloge so v zadevnih letih relativno stabilne in torej ne vsebujejo nikakršnih dodatnih ustreznih informacij o položaju industrije Skupnosti.

(d) Donosnost, donosnost naložb in denarni tok

(59) Ugotovljeno je bilo, da je v obdobju analize industrija Skupnosti ves čas beležila poslovne izide (izgube), ki so bili precej pod stopnjo dobička, ki se je v prvotni preiskavi štela za primerno za industrijo Skupnosti. Podatki o višini dobička za leto 1995 niso na razpolago zaradi prestrukturiranja industrije. Na splošno so se v obdobju analize izgube zmanjšale od - 3,36 % leta 1994 na - 0,17 % v obdobju preiskave

(60) Donosnost naložb je bila v obdobju analize negativna in na splošno v skladu s trendi donosnosti. Denarni tok se je v skladu z donosnostjo rahlo povečal.

(e) Zaposlenost, plače in delovna storilnost

(61) Zaposlenost je v industriji Skupnosti v analiziranem obdobju stalno padala, od 266 zaposlenih leta 1994 na 132 zaposlenih v obdobju preiskave, kar je 50 % njene delovne sile, ker je industrija Skupnosti skušala zmanjšati stroške in povečati storilnost. Plače so se zmanjšale za 35 %.

(62) Gornja raven zaposlovanja je padala v času, ko je industrija Skupnosti povečevala svojo proizvodnjo. To nakazuje, da se je delovna storilnost povečala od 695000 enot na zaposlenega do 1,318000 enot na zaposlenega, kar je 89 % povečanje v analiziranem obdobju.

(f) Naložbe in sposobnost zbiranja kapitala

(63) Proizvodnja 3,5-palčnih disket je kapitalsko intenzivna in proizvodni stroji in oprema vse leto redno delajo 24 ur na dan. Čeprav je bilo v to industrijo leta 1994 vloženo 2,9 milijona ECU, leta 1995 0,6 milijona ECU in leta 1996 0,3 milijona ECU, zadnji dve leti ni bilo večjih neto naložb.

(64) Izgube v obdobju analize so bile tako velike, da v zadnjih dveh letih industrija Skupnosti ni mogla financirati nobenih novih naložb.

(g) Izvoz industrije Skupnosti

(65) Izvoz je bil v obdobju analize stabilen in je znašal od 2 do 3 % skupnega prometa.

(h) Višina stopnje dampinga in okrevanje od prejšnjega dampinga

(66) V zvezi z učinkom višine dejanske stopnje dampinga, ugotovljene v obdobju preiskave, na položaj industrije Skupnosti, je treba povedati, da ugotovljene marže za Japonsko in Ljudsko republiko Kitajsko niso zanemarljive. Položaj industrije Skupnosti se je nekoliko izboljšal po uvedbi ukrepov, vendar si ni popolnoma opomogla. Če bi bili ukrepi razveljavljeni, bi torej imela stopnja dampinga ugotovljena v sedanji preiskavi, znaten učinek.

6. Stališča, ki so jih podale zainteresirane stranke v Ljudski republiki Kitajski

(67) Nek sodelujoči izvozni proizvajalec iz Ljudske republike Kitajske je trdil, da se lahko 3,5-palčne diskete razdeli na dva tržna segmenta, "z zaščitnim znakom" in "nepakirane". Nepakiran tržni segment označujejo množične dobave 3,5-palčnih disket, kjer ni poudarka na kakovosti. Proizvodi z zaščitnim znakom pa so navadno zelo kakovostni. Trdil je, da sta si ta dva tržna segmenta zelo različna in bi se jih zato moralo pri analizi ločeno obravnavati.

Za ponazoritev svojega stališča je to podjetje trdilo, da je prodaja kakovostnega proizvoda z zaščitnim znakom stabilna, prodaja manj kakovostnih nepakiranih proizvodov pa upada. Nadalje je trdilo, da poteka prodaja proizvajalcev Skupnosti večinoma na področju manj kakovostnih nepakiranih proizvodov, kar bi lahko razložilo vsakršno materialno škodo, ki bi jo oni lahko utrpeli. Podjetje v svojem stališču trdi, da se je osredotočilo na prodajo proizvodov z zaščitnim znakom in torej domnevno ni konkuriralo industriji Skupnosti.

(68) Argumenta, da bi bilo treba ločeno obravnavati segment z zaščitnim znakom in nepakiran segment, ni mogoče sprejeti. Kot je bilo že poudarjeno, so 3,5-palčne diskete enak izdelek ne glede na to, ali se prodajajo pod zaščitnim znakom ali ne, ter so si od tipa do tipa v vseh pogledih podobne in medsebojno izmenljive. Značilnosti družine 3,5-palčnih disket, ki jih prodajajo kitajski proizvajalci, in disket, ki jih prodajajo proizvajalci Skupnosti, se precej pokrivajo in si torej konkurirajo v istem tržnem segmentu.

(69) Drugi zainteresirani proizvajalec v Ljudski republiki Kitajski, ki ni sodeloval pri preiskavi, je trdil, da škode industriji Skupnosti ni povzročil uvoz iz Ljudske republike Kitajske, temveč jo gre pripisati dejstvu, da so 3,5-palčne diskete zrel izdelek, ki bo v naslednjih dveh letih izginil. Poleg tega je trdil, da je bil kitajski izdelek manj kakovosten nepakiran proizvod, ki ni konkuriral proizvodnji Skupnosti, ki je po mnenju te zainteresirane stranke proizvajala kakovostne izdelke z zaščitnim znakom.

(70) Glede na pomanjkanje sodelovanja te stranke se njene trditve niso mogle preveriti. Vsekakor pa bo do upada potrošnje 3,5-palčnih disket, ki so sicer res zrel izdelek, prišlo šele po precej več kot dveh letih. Kot je prikazano zgoraj, se pričakuje nadaljevanje povpraševanja po 3,5-palčnih disketah, čeprav ob zmanjšani prodaji, proizvajalci osebnih računalnikov pa bodo še naprej vključevali disketne enote za te diskete v standardno opremo svojih računalnikov. Trditev, da kitajski proizvajalec ne konkurira proizvodnji Skupnosti, je že bila zavrnjena.

7. Zaključki o položaju industrije Skupnosti

(71) Zgoraj navedeno nakazuje, da je industrija Skupnosti še vedno šibka, kljub povečanemu tržnemu deležu in uspešnih prizadevanjih za občutno zmanjšanje proizvodnih stroškov (v proučevanem obdobju so se zmanjšali za 51 %). Proizvodne metode so posodobljene, stroji in oprema pa sedaj skoraj povsem avtomatizirani z namenom izboljšati učinkovitost, ohraniti tržni delež in čim bolj povečati dobiček Vendar pa industrija Skupnosti še vedno ne more doseči zadovoljivega finančnega stanja.

G. VERJETNOST PONOVITVE ALI NADALJEVANJA ŠKODE

(72) Treba je opozoriti, da je bilo v oddelku D ugotovljeno, da se bo damping za Japonsko in Ljudsko republiko Kitajsko verjetno nadaljeval, če protidampinškim ukrepom izteče veljavnost. Ugotovljeno je bilo tudi, da bo verjetnost ponovitve dampinga, če ukrepom izteče veljavnost, ker bi se količine dampinškega uvoza občutno povečale.

(73) V oddelku F je bilo prikazano, da je bila industrija Skupnosti v obdobju preiskave v ranljivem položaju.

(74) Če ukrepom poteče veljavnost, bo dampinški uvoz iz Japonske in Ljudske republike Kitajske verjetno znižal cene industrije Skupnosti, ki so že sedaj nizke.

(75) V takih okoliščinah industrija Skupnosti, ki ima že sedaj izgubo, ne bi mogla tekmovati z velikimi količinami, prodanimi po tako nizkih cenah, ker prvič, razlika v cenah na tem trgu (diskete so tipiziran proizvod) vodi v neposredno zamenjavo virov preskrbe, in drugič, ker je industrija Skupnosti vložila vse potrebne napore za svoje prestrukturiranje in že sedaj deluje po zelo nizkih stroških. Verjetno je torej, da se bo finančno stanje industrije Skupnosti še naprej tako slabšalo, da bo njeno preživetje postavljeno pod vprašaj.

Trditev nekega kitajskega izvoznega proizvajalca

(76) Nek kitajski izvozni proizvajalec je trdil, da ni verjetno, da bi tržne razmere vodile do ponovnega škodljivega dampinga Ljudske republike Kitajske. Naložbe, potrebne za nadgradnjo obstoječih kitajskih proizvodnih strojev in opreme za proizvajanje kakovostnih 3,5-palčnih disket, se glede na sedanje tržne trende ne bi izplačale, kitajski proizvajalci pa kljub trditvam vlagateljev o nasprotnem niso imeli večjih zalog proizvodov. Ta proizvajalec je torej zagovarjal stališče, da se uvoz iz Ljudske republike Kitajske ne bo občutno povečal, ko protidampinškim dajatvam poteče veljavnost.

Treba je že na začetku upoštevati, da se domneve zadevnega podjetja ni moglo preveriti, ker podjetje ni sodelovalo v preiskavi. Predložene argumente se je zaradi izpolnitve preiskave kljub vsemu analiziralo. Argument o nadgradnji se šteje za nebistven pri vprašanju ponovitve škode, ker so bili vsi tipi 3,5-palčnih disket, vključno s tistimi, ki se sedaj proizvajajo v Ljudski republiki Kitajski, opredeljeni kot izdelek, ki je enak tistemu, ki ga proizvaja industrija Skupnosti, kar pomeni, da si ti izdelki medsebojno konkurirajo.

Zaključek

(77) Glede na gornje ugotovitve se sklene, da bi potek veljavnosti ukrepov verjetno povzročil nadaljevanje in/ali ponovno pojavljanje škode za industrijo Skupnosti.

H. INTERES SKUPNOSTI

1. Splošni premisleki

(78) Komisija je preučila vprašanje, ali bi bila ohranitev protidampinških ukrepov za 3,5-palčne diskete v interesu Skupnosti. Ugotovila je, da obstaja verjetnost nadaljevanja in/ali ponovitve škodljivega dampinga. Preiskava je poskušala ugotoviti tudi, ali obstajajo kakršni koli prevladujoči interesi, ki so proti ohranitvi ukrepov, pri čemer je upoštevala tudi pretekle učinke dajatev na vse različne vpletene interese.

(79) Treba bi bilo opozoriti, da se je v predhodni preiskavi štelo, da sprejetje ukrepov ni proti interesom Skupnosti. Upoštevati bi bilo treba tudi, da ker je to preiskava v zvezi s pregledom zaradi izteka ukrepa, bi ta preiskava morala pokazati tudi učinek obstoječih ukrepov zlasti na uporabnike, potrošnike in trgovce.

2. Interesi industrije Skupnosti

(80) Glede na zaključke o položaju industrije Skupnosti v oddelku F, zlasti v zvezi z njeno negativno donosnostjo, Komisija meni, da se bo brez ukrepov proti škodljivemu dampingu finančno stanje industrije Skupnosti verjetno poslabšalo.

(81) Industrija Skupnosti je sposobna preživetja in lahko oskrbuje trg z izdelkom, ki za veliko število računalniških uporabnikov pomeni osnovno napravo za shranjevanje, čeprav je v zreli fazi svojega življenjskega kroga. Industrija Skupnosti je pokazala pripravljenost obdržati konkurenčno prisotnost na trgu Skupnosti. Primeri korakov, ki jih je zato prevzela, so:

(a) čim nižje cene, da ohrani svoj tržni delež;

(b) napredovanje k čim večjemu združevanju;

(c) zaprtje proizvodnih enot;

(d) razširjena uporaba sodobnih proizvodnih metod (na primer povečana mehanizacija in kompjuterizacija);

(e) izboljšave v produktivnosti;

(f) naložbe v proizvodnjo drugih nosilcev za digitalno shranjevanje.

(82) Treba je tudi povedati, da je proizvodnja nosilcev za shranjevanje podatkov področje, ki je velikega tehnološkega pomena za celotno Skupnost. Proizvodna tehnologija in izkušnje, ki si jih je pridobila industrija Skupnosti pri proizvodnji 3,5-palčnih disket, pomenijo in bodo pomenile podlago za nadaljnje novosti v proizvodnji drugih ustreznih nosilcev za shranjevanje podatkov. Industrija Skupnosti mora ostati ekonomsko upravičena na področju proizvodnje disket, če hoče imeti gospodarsko podlago za sodelovanje na rastočem trgu drugih nosilcev za shranjevanje.

3. Interesi nepovezanih uvoznikov/trgovcev

(83) Samo nek nepovezan uvoznik je sodeloval pri preiskavi. Izjavil je, da protidampinške dajatve omejujejo uvoz. Vendar je ta uvoznik očitno še vedno lahko uvažal. Če bi se ukrepi ohranili, bi njegovo podjetje še vedno lahko uvažalo 3,5-palčne diskete iz zadevnih držav in drugih tretjih držav, vključno z državami, ki niso predmet protidampinških ukrepov.

(84) Poleg tega omejeno sodelovanje uvoznika v tem primeru vodi do zaključka, da veljavni ukrepi za uvoz s poreklom iz Japonske in Ljudske republike Kitajske niso občutno vplivali na položaj nepovezanih uvoznikov in trgovcev 3,5-palčnih disket v Skupnosti.

(85) Nadaljnja uporaba ukrepov torej verjetno ne bo vplivala na položaj nepovezanih uvoznikov in trgovcev 3,5-palčnih disket v Skupnosti.

4. Interesi dobaviteljev računalniških komponent

(86) Vsako nadaljnje zmanjšanje in/ali oslabitev industrije Skupnosti bi imelo negativne učinke na zaposlovanje v industriji in naložbe v njo ter bi posledično negativno učinkovalo na dobavitelje industrije, ki med drugim dobavljajo programske lupine, piškotke, zaslonke, omrežne razdelilnike, podlage in vzmeti.

(87) Veliko večino svojih materialov in komponent proizvajalci Skupnosti nabavljajo pri dobaviteljih, ki so v Skupnosti. Nadaljevanje protidampinških ukrepov bi torej očitno bilo v interesu industrije Skupnosti, ki dobavlja računalniške komponente.

5. Interesi uporabnikov in potrošnikov

(88) Med največjimi uporabniki 3,5-palčnih disket so razmnoževalci in končni potrošniki. Noben od teh dveh sektorjev ni v tej preiskavi v zvezi s pregledom predložil svojih stališč. Komisija zato meni, da se v tem okviru še vedno lahko uporabljajo ugotovitve prvotne preiskave, to je, da se povečanje stroškov, ki velja za ta sektor, v primerjavi s splošnimi stroški lahko šteje za zanemarljivo in bi zelo malo ali sploh ne bi vplivalo na cene za široko potrošnjo.

(89) Nasprotno bi potek veljavnosti ukrepov resno ogrozil sposobnost preživetja industrije Skupnosti, katere izginotje bi zmanjšalo ponudbo in konkurenco na škodo razmnoževalcev in potrošnikov.

6. Zaključek

(90) Po preučitvi interesov različnih zadevnih strank je Komisija zaključila, da s strani interesov Skupnosti ni nobenega trdnega razloga proti nadaljevanju ukrepov.

I. PREDLAGANE DAJATVE ZA JAPONSKO IN LJUDSKO REPUBLIKO KITAJSKO

(91) V skladu z navedenimi ugotovitvami se zdi primerno, da se protidampinške dajatve, ki jih je uvedla Uredba (EGS) št. 2861/93, ohranijo na obstoječih ravneh:

Japonska | Memorex Telex: Japan Ltd | 6,1 % |

Hitachi Maxell Ltd | 20,6 % |

TDK | 26,7 % |

Vsa druga podjetja | 40,9 % |

Ljudska republika Kitajska | HannyMagnetics | 35,6 % |

Vsa druga podjetja | 39,4 |

(92) Zaradi dolgotrajnosti preiskave se zdi primerno, da se uporaba ukrepov omeji na štiri leta.

J. KONEC POSTOPKA V ZVEZI S TAJVANOM

(93) V skladu z ugotovitvami v zvezi z uvozom s poreklom iz Tajvana sedaj veljavni protidampinški ukrepi za Tajvan niso več upravičeni in je treba končati postopek v zvezi z uvozom po poreklu iz te države. Kljub dolgotrajni preiskavi bi se moral končati na datum začetka veljavnosti te uredbe. Dejansko konec postopka utemeljujejo dogodki v obdobju po preiskavi, ki se ocenijo nekaj mesecev kasneje, in v teh okoliščinah bi bila dodelitev veljavnosti za nazaj v nasprotju z zaporedjem dogodkov med preiskavo –

SPREJEL NASLEDNJO UREDBO:

Člen 1

1. Uvedejo se dokončne protidampinške dajatve pri uvozu 3,5-palčnih disket, ki se uporabljajo za zapis in shranjevanje kodiranih digitalnih računalniških informacij in spadajo pod oznako KN ex85232090 (oznaka TARIC 85232090*40), s poreklom iz Japonske in Ljudske republike Kitajske, z izjemo 3,5-palčnih disket na podlagi tehnologije optičnega servo sledenja ali tehnologije magnetnega servo sledenja z zmogljivostjo 120 MB ali več.

2. Naslednje stopnje dajatev se uporabljajo na neto cene fco meja Skupnosti, pred plačilom dajatev, za izdelke naslednjih proizvajalcev:

Država | Podjetje | Stopnja protidampinških dajatev % | Dodatna oznaka TARIC |

Japonska | Memorex Telex: Japan Ltd | 6,1 % | 8705 |

Hitachi Maxell Ltd | 20,6 % | 8706 |

TDK | 26,7 % | 8707 |

Vsi drugi izvozni proizvajalci | 40,9 % | 8999 |

Ljudska republika Kitajska | Hanny Magnetics | 35,6 % | 8711 |

3. Če ni drugače določeno, se v zvezi s carinami uporabljajo veljavne določbe.

Člen 2

Protidampinške dajatve se uvedejo za rok štirih let od datuma začetka veljavnosti te uredbe.

Člen 3

Postopek v zvezi z uvozom 3,5-palčnih disket po poreklu iz Tajvana se s tem konča.

Člen 4

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. februarja 2002

Za Svet

Predsednik

J. Piqué i Camps

[1] UL L 56, 6.3.1996, str. 1. Uredba, nazadnje spremenjena z Uredbo (ES) št. 2238/2000 (UL L 257, 11.10.2000, str. 2).

[2] UL L 262, 21.10.1993, str. 4. Uredba, nazadnje spremenjena z Uredbo (ES) št. 2537/1999 (UL L 307, 2.12.1999, str. 1).

[3] Uredba (ES) št. 2199/94 (UL L 236, 10.9.1994, str. 2). Uredba, nazadnje spremenjena z Uredbo (ES) št. 2537/1999 (UL L 307, 2.12.1999, str. 1).

[4] Uredba (ES) št. 1821/98 (UL L 236, 22.8.1998, str. 1). Uredba, nazadnje spremenjena z Uredbo (ES) št. 2537/1999 (UL L 307, 2.12.1999, str. 1).

[5] UL C 256, 9.9.1999, str. 3.

[6] UL C 111, 12.4.2001, str. 9.

[7] UL C 123, 22.4.1998, str. 5.

[8] UL C 322, 21.10.1998, str. 4.

[9] UL L 302, 19.10.1992, str. 1.

[10] UL L 9, 13.1.1997, str. 1.

[11] Glej uvodno izjavo 15 Uredbe Komisije (ES) št. 1445/96 z dne 24. julija 1996 (UL L 186, 25.7.1996, str. 14) in uvodno izjavo 3 Odločbe Komisije št. 98/175/ES z dne 3. marca 1998 (UL L 63, 4.3.1998, str. 32).

--------------------------------------------------